text: নাটোরে স্ত্রী হত্যার দায়ে স্বামীর যাবজ্জীবন :: BanglaNews24.com mobile
  দণ্ডপ্রাপ্ত মারুফ হাসান
  নাটোর: নাটোরের বাগাতিপাড়া এলাকায় স্ত্রী ইসমতআরা ইমুকে (১৯) মারপিটসহ শ্বাসরোধে হত্যার দায়ে স্বামী মারুফ হাসানকে (২৪) যাবজ্জীবন কারাদণ্ড দিয়েছেন আদালত। একই সঙ্গে ২০ হাজার টাকা জরিমানা, অনাদায়ে আরও এক বছরের কারাদণ্ড দেওয়া হয়েছে।
  বুধবার (১৯ জুন) দুপুর আড়াইটার দিকে জেলা ও দায়রা জজ মকবুল আহসান এ দণ্ডাদেশ দেন। দণ্ডপ্রাপ্ত মারুফ বাগাতিপাড়া উপজেলার চন্দ্রখৈর গ্রামের বজলুর রহমান বজুর ছেলে।
  নাটোর জজ কোর্টের পাবলিক প্রসিকিউটর (পিপি) অ্যাডভোকেট সিরাজুল ইসলাম বাংলানিউজকে বলেন, ২০১৫ সালে জেলার বড়াইগ্রাম উপজেলার রামাগাড়ি এলাকার ইমামুল হকের মেয়ে ইমুকে বিয়ে করে মারুফ। বিয়ের এক বছরের মাথায় তাদের মধ্যে পারিবারিক কলহের সৃষ্টি হয়। একপর্যায়ে ২০১৬ সালের ৮ জুন সকালে মারুফকে ভাত দিতে দেরি হওয়ায় ইমুকে মারপিটসহ শ্বাসরোধ করে হত্যা করেন তিনি।
  এ ঘটনায় নিহতের বাবা ইমামুল হক বাদী হয়ে ৯ জুন বাগাতিপাড়া থানায় একটি হত্যা মামলা দায়ের করেন।
  মামলাটি তৎকালীন পুলিশের উপ-পরিদর্শক (এসআই) তৈয়মুর রহমান খাঁ তদন্ত শেষে একই বছরের ৩০ নভেম্বর আদালতর চার্জশিট (অভিযোগপত্র) দাখিল করেন। এ ঘটনায় আদালত তিনজন সাক্ষীর সাক্ষ্যগ্রহণ ও প্রমাণ শেষে বিচারক এ রায় দেন বলেও জানান পিপি সিরাজুল ইসলাম।